יגאל אלעד

Yigal Elad

תולדות חיים

יגאל אלעד נולד בתל אביב ב-13.1.1952. בגיל שלוש עבר עם משפחתו מראשון לציון לרמת גן, ושם למד בבית הספר היסודי "הלל" בשנים 1964-1958, ובבית הספר התיכון "בליך" בשנים 1970-1965 במגמה ריאלית-ביולוגית. שירת בצה"ל שירות חובה (1973-1970) ובמלחמת יום כיפור (1974-1973).

ב-1977 סיים את לימודי התואר הראשון בחוג להגנת הצומח של הפקולטה לחקלאות, האוניברסיטה העברית בירושלים. ב-1978 סיים בהצטיינות את לימודי המוסמך במחלקה למחלות צמחים בפקולטה לחקלאות בהנחיית הפרופ' אילן חת, יעקב קטן ויגאל הניס. נושא העבודה היה "הדברה ביולוגית של *Sclerotium* *rolfsii* באמצעות *Trichoderma harzianum*". את עבודת הדוקטורט באותו מוסד ביצע ב-1983-1979 בהנחיית פרופ' אילן חת. נושא העבודה: "מנגנון ההדברה הביולוגית של פטריות קרקע פתוגניות לצמחים באמצעות *Trichoderma* *harzianum* ".

את הבתר-דוקטורט ערך כמדען אורח במחלקה לבוטניקה ומחלות צמחים באוניברסיטה של מדינת קולורדו עם הפרופ' המנוח Ralf Baker, בנושא: האינטראקציה של חיידקי פסאודומונס עם פטריות מהסוג פוזריום (1984-1983).   
בהמשך חקר בפקולטה לחקלאות ברחובות, במחלקה למחלות צמחים ומיקרוביולוגיה, את ההדברה הביולוגית של פיתיום על ידי חיידקים (1985-1984). החל מ-1985 היה חוקר במכון וולקני, במחלקה לפתולוגיה של צמחים במכון להגנת הצומח.

ב-1988 הוכתר כחוקר השנה במכון וולקני, וב-2018 זכה בפרס מפעל חיים במכון וולקני.   
ב-2010 קיבל את פרס עמית החברה האמריקאית למחלות צמחים וב 2023 את פרס עמית החברה הבינלאומית למחלות צמחים.

פרופ' אלעד פרסם למעלה מ-228 מאמרים ומאמרי סקירה בעיתונים בין-לאומיים מבוקרים וכן 56 פרקים בספרים, מעל 110 מאמרי כינוסים ומעל 420 תקצירים בכנסים; ערך יותר מ-20 ספרים, ובכללם שני ספרים מובילים בנושא הפטרייה הפתוגנית *B. cinerea*.

**תפקידים**

2002-1998: מנהל המחלקה לפתולוגיה של צמחים;

2011-2002: מנהל יחידת מחלות צמחים במרכז למו"פ של הגנת הצומח עם השפעות מוגבלות על סביבה וצרכנים ב- Istituto Agrario/S. Michele all’Adige, Trentino, Italy;

2015-2006: מנהל מדעי של מו"פ ערבה תיכונה וצפונית, תמר;

2009: מינוי כפרופסור מלא באוניברסיטה העברית בירושלים;

2017-2014: מנהל המכון להגנת הצומח במנהל המחקר החקלאי;

**שבתונים**

1992: היה במוסד המחקר DLO-IPO בווכנינגן, הולנד, וערך מחקר על בקרת נביטה, הדבקת צמחים והנבגה של הפטרייה הפתוגנית *Botrytis cinerea* עם ד"רNycle J. Fokkema וד"ר Jürgen Köhl.

2003-2002: היה ב-Birkbeck College, University of London וחקר את האינטראקציה בין צמחים מאכסנים, מדביר ביולוגי, פתוגן והמיקרופלורה עם ד"רFaull Jane L. Nicklin, ד"רSimon Baker ופרופ' Paul Bridge. בתקופה הנ"ל שהה גם באוניברסיטת לינקולן בניו זילנד ללימוד מולקולרי של מיקופרזיטיזם.

**הוראה**

מ-1978 היה מורה בקורסים לתואר מוסמך בפקולטה לחקלאות (בין היתר: "היבטים אפידמיולוגיים וסביבתיים של התפתחות מחלות צמחים ובקרתן"), וכן בארגון הים תיכוני בסרגוסה (ספרד), ב-CORPOICA (בוגוטה, קולומביה), באוניברסיטת נוישאטל בשווייץ ועוד. הרצה פעמים רבות בקורסים של שה"מ וסינדקו, הנחה יותר מ- 50 תלמידי מוסמך, 17 תלמידי דוקטורט ועשרה מדענים אורחים, וכל זאת בנושאי הדברה תרבותית, ביולוגית ומשולבת של מחלות צמחים.

**פעילויות נוספות**

שימש נשיא ונשיא כבוד בעמותה הישראלית למחלות צמחים.

ריכז פעילויות מדעיות בארגון הבין-לאומי להדברה ביולוגית (IOBC), היה אחראי לקבוצה של מחלות צמחים בארגון זה ואח"כ היה חבר במועצת הארגון.

ארגן כנסים מדעיים (מקומיים ובין-לאומיים) רבים בישראל וברחבי אירופה בנושאי הגנת הצומח, מחלות צמחים, הדברה ביולוגית ועוד;

הרצה כמרצה מוזמן או מבחירה ושימש בוועדה המדעית וכיו"ר ישיבות בכנסים רבים;

פרופ' אלעד ניהל את נושא השמות העבריים של מחלות צמחים בשיתוף האקדמיה ללשון העברית. נוסף על קביעת כללי העברית בנושא, והשימור והדיוק בשמות קיימים, הוא אחראי לשמות חדשים רבים של מחלות ולעדכון רשימות המחלות בלמעלה ממאה גידולים חקלאיים וצמחי יער. כל זאת מטעם העמותה למחלות צמחים.

יגאל אלעד פרש לגמלאות בשנת 2019, ומאז הוא ממשיך לעסוק במחקרים נבחרים במסגרת המכון להגנת הצומח, ובכלל זה השראת עמידות כנגד מחלות צמחים ופרוקי רגליים ויישום מסחרי של משרנים.